**Tiekėjo klausimas:**

Siunčiu paklausimą dėl jūsų vykdomo saulės elektrinės įrengimo pirkimo:

Pirkimo sąlygose yra punktas „Pirkėjas įsipareigoja pasirašyti su Tiekėju saulės elektrinės priežiūros (O&M) Sutartį arba pats įsipareigoja užtikrinti nuolatinę ir nepertraukiamą saulės fotovoltinės elektrinės priežiūrą ir jos tinkamą veikimą (sniego nuvalymą, modulių valymą nuo taršos ir kt.)“:

Saulės elektrinės priežiūros išlaidos yra netinkamos finansuoti išlaidos, todėl jos bendroje saulės elektrinės įrengimo kainoje neturi būti vertinamos ir turi būti išskiriamos atskira eilute, neįeinančia į bendrą pasiūlymo kainą. Prašome pakoreguoti pirkimo sąlygas ir pasiūlymo formą.

Taip pat prašome pašalinti reikalavimą iš priežiūros aprašymo – sniego valymas. Kadangi modulių gamintojai nerekomenduoja valyti fotovoltinius modulius nuo sniego, nes valymo metu jie gali būti pažeidžiami ir tokiu būdų prarandama gamintojo garantija.

Modulių valymas nuo taršos – šiam priežiūros darbui siūlome nusimatyti ne bendrą įkainį, o faktinį įkainį ir kad paslauga būtų atliekama pagal poreikį.

**Atsakymas:**

Atsakydami į Jūsų klausimą atkreipiame Jūsų dėmesį, kad konkurso sąlygų 2 priede „Pasiūlymas“ po žodžių „Mūsų siūloma įranga, darbai ir kaina:“ pateiktoje lentelėje nėra nurodyta atskira eilute saulės elektrinės priežiūros (O&M) kaina, kadangi saulės elektrinės priežiūra (O&M) nėra šio pirkimo objektas. Įvertinant aukščiau minėtą bei kitą konkurso dokumentuose pateiktą informaciją, Tiekėjas į pasiūlymo kainą neturi įtraukti saulės elektrinės priežiūros (O&M) kainos.

Konkurso sąlygų 6 skyriuje „Pastaba“ yra nurodyta:

„Pirkėjas įsipareigoja pasirašyti su Tiekėju saulės elektrinės priežiūros (O&M) Sutartį **arba** pats įsipareigoja užtikrinti nuolatinę ir nepertraukiamą saulės fotovoltinės elektrinės priežiūrą ir jos tinkamą veikimą (sniego nuvalymą, modulių valymą nuo taršos ir kt.).“

Paaiškiname, kad šioje pastaboje pateikta informacija, jog Pirkėjas įsipareigoja užtikrinti nuolatinę ir nepertraukiamą saulės fotovoltinės elektrinės priežiūrą ir jos tinkamą veikimą, tačiau tai įvykdyti jis gali pasinaudodamas dviem alternatyvomis:

**pirma,** pasirašydamas su Tiekėju saulės elektrinės priežiūros (O&M) Sutartį

arba

**antra,** pats užtikrindamas nuolatinę ir nepertraukiamą saulės fotovoltinės elektrinės priežiūrą ir jos tinkamą veikimą (sniego nuvalymą, modulių valymą nuo taršos ir kt.).“.

Atsižvelgiant į tai, Tiekėjas neturi teisės reikalauti iš Pirkėjo, kad, siekiant įvykdyti gamintojo (-ų) garantines sąlygas, saulės elektrinės priežiūros (O&M) sutartis būtų sudaryta tik su pirkimo konkursą laimėjusiu Tiekėju.

Nepašaliname iš priežiūros aprašymo sniego valymo, kadangi skliaustuose nurodyti darbai yra tik bendro pobūdžio, o eksploatacija bus vykdoma griežtai laikantis gamintojo garantinių sąlygų. Taip pat, kaip minėjome aukščiau, saulės elektrinės priežiūros (O&M) sutartis nėra šio pirkimo objektas ir Pirkėjas su Tiekėju aptars šias sąlygas derybų keliu po pirkimo sutarties sudarymo ar įgyvendinimo.